मूवी में शाहरुख, पोस्टर में कोई और एक्टर!
भारतीय सिनेमा के इतिहास में बहुत सारी फ़िल्में हैं। बड़ी-बड़ी ब्लॉकबस्टर फिल्में लोगों को याद रह जाती हैं, पर उनके पीछे के किस्से या तो लोगों को याद नहीं रहते या फिर जनता के सामने ही नहीं आ पाते। आज जो किस्सा मैं आपको बतानेShahrukh in the movie, another actor in the poster!
भारतीय सिनेमा के इतिहास में बहुत सारी फ़िल्में हैं। बड़ी-बड़ी ब्लॉकबस्टर फिल्में लोगों को याद रह जाती हैं, पर उनके पीछे के किस्से या तो लोगों को याद नहीं रहते या फिर जनता के सामने ही नहीं आ पाते। आज जो किस्सा मैं आपको बताने जा रहा हूं, वो है हिंदी फिल्म इंडस्ट्री के सुपरस्टार का किस्सा, जिन्हें लोग बादशाह खान के नाम से बुलाते हैं यानी शाहरुख खान। उनकी पहली फिल्म थी ‘दीवाना’। यह फिल्म तीन पार्टनर्स गुड्डू धनोआ, राजू कोठारी और ललित कपूर ने मिलकर बनाई थी। ये राज कंवर द्वारा निर्देशित पहली फिल्म थी। इसमें दिव्या भारती, ऋषि कपूर और शाहरुख खान थे। यह आज से ठीक 31 साल पहले यानी 25 जून 1992 को रिलीज़ हुई थी।
शाहरुख से पहले इस फिल्म में कास्ट हुए थे अरमान कोहली, जो प्रोड्यूसर-डायरेक्टर राजकुमार कोहली के बेटे हैं। पर अरमान कोहली के पापा यानी राजकुमार कोहली की शर्त यह थी कि वे अपने बेटे के साथ जो फिल्म बना रहे थे, पहले वह रिलीज़ होगी। वहीं दूसरी तरफ दीवाना के प्रोड्यूसर्स का कहना था कि हमारे पास दिव्या भारती और ऋषि कपूर की पहले से ही डेट्स हैं। लिहाजा, हमारी फिल्म पहले ही बन चुकी होगी, तो हम आपकी रिलीज़ का इंतजार क्यों करेंगे। हम तो फिल्म रिलीज़ कर देंगे। इस वजह से अरमान कोहली ने वो फिल्म नहीं की और फिर उसमें शाहरुख खान को लिया गया।
जब तक शाहरुख खान ने हां नहीं की, तब तक दिव्या भारती की डेट्स थी फोटो सेशन की। अब प्रोड्यूसर्स और डायरेक्टर के सामने समस्या थी कि बगैर हीरो के फोटो सेशन कैसे करें। तो गुड्डू धनोआ की जो पत्नी हैं संतोष जी, वो उस समय उनकी दोस्त थीं। उन्होंने एक पोस्टर का आइडिया दिया, जिसमें हीरो की शक्ल नहीं दिखेगी और पोस्टर भी बहुत शानदार बनेगा। शक्ल ना भी दिखे, फिर भी फोटो सेशन के लिए एक लड़का तो चाहिए। अब सवाल ये था कि लड़का कौन होगा और कहां से आएगा। तो गुड्डू धनोआ जी ने जो लड़का ढूंढा, वह उनके और धरम जी के रिश्तेदार वीरेंदर जी का बेटा था रणदीप आर्या। वीरेंदर जी ने गुड्डू धनोआ की फिल्म ‘मेरा लहू’ डायरेक्ट की थी। रणदीप को बुलाया गया और उसका तथा दिव्या का फोटो सेशन किया गया। बाद में शाहरुख खान उस फिल्म में साइन हो गए और फिर वो फिल्म बनी और आज तक की यादगार फिल्मों में से एक है। वो फिल्म बेइंतहा सफल फिल्म रही। उसके गाने भी सुपरहिट थे। ऋषि कपूर, दिव्या भारती और शाहरुख खान की परफॉरमेंस, राज कंवर का डायरेक्शन सब कुछ सुपरहिट थे।
मगर जो एक चीज़ नहीं बदली गई, वह यह थी कि रणदीप आर्या और दिव्या भारती का जो फोटो सेशन हुआ था, पोस्टर उसी का बना। फिल्म सुपरहिट होने के बाद जो ट्रॉफी मिली और जो आज सबके घरों में रखी हुई है, उसमें जो फोटो लगी है वो वही पोस्टर है जो रणदीप आर्या और दिव्या भारती का फोटोशूट हुआ था। रणदीप आर्या ने फिर मशहूर एक्ट्रेस दीप्ति भटनागर से शादी कर ली। वो पोस्टर लोगों को इतना पसंद आया था कि राज कंवर ने उस फिल्म के टाइटल सॉन्ग के अंत में वैसा ही पोज़ शाहरुख खान के साथ शूट किया जो आप गाने में देख सकते हैं।
एक मशहूर शेर है:
‘क़िस्मत का लिखा तो मुझे ख़ुद ही मिलेगा आक़ा
वो दीजिए मुझको जो मेरी क़िस्मत में ना हो।’
अरमान कोहली की फ़िल्म शाहरुख खान को मिलना इस शेर को सच करता है।
दीवाना फिल्म से जुड़े किस्सों की बात करें तो हर किस्सा अपने आप में बहुत ख़ास है। लेकिन मुझे एक और किस्सा याद आ रहा है जो बहुत मनोरंजक भी है और रोमांचक भी।
दीवाना फिल्म की शूटिंग मढ़ आइलैंड में चल रही थी और गुड्डू धनोआ जाने जाते थे अपने एक्शन की बदौलत। जिस तरह आज की फिल्मों में रोहित शेट्टी अपने एक्शन के लिए पहचाने जाते हैं, उसी तरह गुड्डू धनोआ भी 90 के दशक में अपने एक्शन के लिए मशहूर थे। गुड्डू धनोआ धरम जी के रिश्तेदार भी हैं और बहुत बड़े डायरेक्टर व प्रोड्यूसर भी। वो अपने पास हमेशा एक लाइसेंस्ड रिवाल्वर रखते थे। एक दिन शूटिंग के दौरान दिव्या को मौका मिला और उन्होंने गुड्डू धनोआ की रिवाल्वर निकाल ली। दिव्या भारती इस गन को शूटिंग की नकली गन समझ रही थीं। उधर, गुड्डू धनोआ दिव्या से बोल भी रहे थे कि ये असली गन है, पर दिव्या में काफ़ी बचपना था और वो गन लेकर बार-बार खिलखिलाते हुए गुड्डू धनोआ जी को चिढ़ा रही थीं और कह रही थीं कि चला दूं, चला दूं। दिव्या भारती गुड्डू धनोआ की एक नहीं सुन रही थीं। गुड्डू ने जैसे ही देखा कि दिव्या ट्रिगर दबाने वाली हैं, उन्होंने बिजली की तेज़ी से दिव्या का हाथ ऊपर कर दिया और फिर गोली चल गई जो मढ़ आइलैंड के आसमान में गई।
इस वाकये से दिव्या बहुत सदमे में आ गईं और गुड्डू धनोआ भी। आधे घंटे तक दिव्या बस चुपचाप बैठी रहीं, किसी से कोई भी बात नहीं की। अब आप लोग खुद सोचिए कि अगर गुड्डू धनोआ ने सही मौके पर दिव्या का हाथ ऊपर नहीं उठाया होता तो कितना बड़ा हादसा हो सकता था। गुड्डू धनोआ की सूझबूझ और तेज़ी ने एक बहुत बड़े हादसे को होते-होते रोक दिया।
तो दोस्तो, एक बात हमेशा याद रखिएगा। सही समय पर बुद्धि और विवेक का इस्तेमाल बड़े से बड़े हादसे को टाल सकता है।
अगर आपको मेरे हिस्से का ये क़िस्सा पसंद आया तो दिव्या भारती जी की याद में ज़रूर सुनिए उनकी फिल्म दीवाना का ये गाना...
ऐसी दीवानगी देखी नहीं कहीं, मैंने इसलिए…
जाने जाना दीवाना...तेरा नाम रख दिया।
अपना ध्यान रखिए, खुश रहिए।